
Sinj,  24. studenoga 2010. godine

PRIOPĆENJE ZA MEDIJE

Ovim priopćenjem reagiramo na izjave iznesene na  konferenciji za medije  Udruge Hrvatskih branitelja Dragovoljaca Domovinskog rata – Ogranak Sinj, od dana 23. studenoga 2010. godine na temu obnove inicijative UHBDDR-a o imenovanju jedne ulice u Gradu Sinju Vukovarskom ulicom i podizanju spomen obilježja u Gradu Vukovaru poginulim sinjanima i cetinjanima na čelu  s Ivicom Poljakom-Sokolom i Andrijom Alčićem, a koje je iznio predsjednik udruge, gosp. Ante Smoljo.

Grad Vukovar - Grad Heroj u obrani drage nam Domovine podnio je najveći teret i nemjerljiv je njegov doprinos u stvaranju samostalne i suverene Republike Hrvatske. Stoga su inicijative  UHBDDR-a, (kojima su se pridružile ostale Udruge) o podizanju spomen obilježja u Vukovaru i imenovanju ulice u Sinju ulicom Grada Vukovara svakome razumljive i opravdane. Međutim, smatram da nije dobro izlaziti s tiskovnim konferencijom istog dana kada se inicijativa predala i prije negoli su tijela koja su ovlaštena za donošenje odluke bilo što odlučila, kao i dok nisu obavljeni razgovori s predstavnicima Grada Vukovara. O Gradu Vukovaru, njegovu simbolu i značaju nije potrebno govoriti na tiskovnim konferencijama, a sve odluke koje će se donositi na razini Grada trebale bi se donositi konsenzusom svih strana.

Naime, u razgovorima s gradonačelnikom Grada Vukovara gosp. Željkom Sabom koje sam dosada vodio više puta iznijeto je stajalište kako je nažalost u obrani Vukovara previše branitelja poginulo i dalo svoje živote i to u svakoj ulici i dijelu Vukovara, te da cijeneći i uvažavajući žrtvu svakoga od njih  ne bi bilo svrhovito ići  s pojedinačnim spomen obilježjima, kojih bi u tom slučaju Grad bio prepun, a pogotovo stoga što postoji  centralno spomen obilježje za sve poginule branitelje.

Nadalje, u svakom slučaju pridružujem se i bezrerzervno podržavam inicijativu o imenovanju jedne ulice u Sinju ulicom Grada Vukovara. Predmetna inicijativa je proslijeđena Odboru za izbor imena ulica i trgova u Gradu Sinju koji je ovlašteni predlagatelj, odnosno tijelo koje utvrđuje prijedloge odluka o imenovanju i preimenovanju ulica i trgova.

Pritom  treba voditi računa da svaka promjena imena ulice i trga u Gradu Sinju direktno utječe na standard naših sugrađana koji bi u ovim teškim recesijskim vremenima morali mijenjati sve osobne podatke (osobna karta, vozačka dozvola, putovnica i slično) a što bi im uzrokovalo određene novčane troškove. Upravo zbog toga možda bi bilo logičnije imenovati jednu od novih ulica koja se buda izgradila u Gradu Sinju, Ulicom Grada Vukovara.

Naravno o svemu tome u redovitoj proceduri odlučiti će Gradsko vijeće Grada Sinja.

Napominjem da je na jednoj od ranijih sjednica Gradskog vijeća Grada Sinja, Športski centar ex. Trnovača preimenovan u Športsko rekreacijsko središte sinjana i vukovarskih heroja Andrije Alčića  i Ivice Poljaka- Sokola.

Također se ističe kako je Grad Sinj tijekom ove 2010. godine izdvojio sredstva od 200.000,oo kuna za uređenje i asfaltiranje Sinjske ulice u Gradu Vukovaru. Upravo po mom prijedlogu u redovitu proceduru pred Gradsko vijeće Grada Sinja upućen je i prijedlog Odluke o uspostavljanju suradnje i prijateljstva između Grada Vukovara i Grada Sinja.

Iz svega navedenog razvidno je da između Grada Sinja i Grada Vukovara postoje odlični odnosi koji će se još unaprijediti uspostavljanjem suradnje i prijateljstva, te ponovno napominjem kako nije dobro da se ime Grada Vukovara uvlači u bilo kakva dnevno-politička i medijska zbivanja i aktualnosti, jer to Grad Vukovar s obzirom na žrtvu koju je prošao apsolutno nije zaslužio. 

                                                                       
Gradonačelnik

                                                                                   Ivica Glavan, prof., v.r.

